ગુજરાતી સમાચાર: કાંકરિયા રાઈડ ક્રેશઃ પૈસા બચાવવા જર્મન મશીનમાં ભારતીય પાર્ટ્સ લગાવ્યા હતા | Kankariya Ride Crash Indian Parts In German Machine To Save Money - Crime | I Am Gujarat
Gujarati News Crime કાંકરિયા રાઈડ ક્રેશઃ પૈસા બચાવવા જર્મન મશીનમાં ભારતીય પાર્ટ્સ લગાવ્યા હતા
Published: Jul 16, 2019 09:36 am IST
અમદાવાદઃ કાંકરિયાના અમ્યુઝમેન્ટ પાર્કમાં ચાલતી ડિસ્વરી રાઈડ રવિવારે ક્રેશ થઈ ગઈ આ સમયે રાઈડમાં 31 લોકો બેઠા હતા. રજાનો દિવસ હોવાના કારણે સાંજના સમયે મોટી સંખ્યામાં લોકો ઉમટ્યા હતા. ક્રેશ થયેલી રાઈડ વિશે જાણવા મળતી બાબત મુજબ તેને જર્મનીથી ઈમ્પોર્ટ કરવામાં આવી હતી.
ફાયર અધિકારીએ જણાવ્યું કે કોન્ટ્રાક્ટ 25 કરોડ રૂપિયાની કિંમતે અપાયો હતો. પરંતુ પૈસા બચાવવા માટે તેના બધા પાર્ટ્સ જર્મનીથી મંગાવ્યા નહોતા. પૈસા બચાવવા માટે જર્મનીના મશીનમાં ભારતીય પાર્ટ્સ લગાવાયા હતા. ડિસ્કવરી રાઈડમાં પણ ઝૂલાની વચ્ચેની પાઈપ ભારતમાં બનાવવામાં આવી હતી.
આમ પૈસા બચાવવા માટે કોન્ટ્રાક્ટર દ્વારા ભારતીય જુગાડ કરવાના કારણે બે નિર્દોષ લોકોએ જીવ ગુમાવવો પડ્યો જ્યારે હજુ પણ 29 લોકો હોસ્પિટલમાં સારવાર કરાવી રહ્યા છે. પોલીસે આ મામલામાં સોમવારે 6 લોકોની ધરપકડ કરી છે.
મુખ્યમંત્રી વિજય રૂપાણીએ રાજ્યભરના મેળાઓમાં આવેલી બધી જ રાઈડોને ચલાવવાની પરવાનગી આપતા પહેલા ઈન્સ્પેક્શન કરવા માટેના આદેશ આપ્યા છે. મુખ્યમંત્રીએ સમય સમય પર મેળાની બધી રાઈડની તપાસ કરવા માટે પણ કહ્યું છે. રૂપાણીએ સોમવારે ગાંધીનગરમાં કહ્યું હતું કે રાઈડ ક્રેશ થવાની ઘટનામાં અમ્યુઝમેન્ટ પાર્કના ઓપરેટર અને માલિક વિરુદ્ધ ગુનો નોંધવામાં આવ્યો છે.